ኢትዮጵያውያን ለታላቁ ሕዳሴ ግድብ ግንባታ የሚያደርጉትን ድጋፍ አጠናክረው እንዲቀጥሉ የኢትዮጵያ ሕዳሴ ግድብ ሕዝባዊ ተሳትፎ አስተባባሪ ብሔራዊ ምክር ቤት ጽሕፈት ቤት ጠየቀ፡፡
ለግንባታው የሚያስፈልገውን ገንዘብ ለማሰባሰብ የሚያግዙ ስልቶችን ቀይሶ እየሠራ መሆኑን ጽሕፈት ቤቱ አስታውቋል፡፡የኢትዮጵያ ሕዳሴ ግድብ ሕዝባዊ ተሳትፎ አስተባባሪ ብሔራዊ ምክር ቤት ጽሕፈት ቤት የሚዲያ ኮሙዩኒኬሽን ዳይሬክተር ኃይሉ አብርሃም እንዳስታወቁት የተለያዩ የገቢ ማሰባሰቢያ ዘዴዎችን ተግባራዊ በማድረግ 1 ነጥብ 2 ቢሊዮን ብር ለመሰብሰብ ታልሞ እየተሠራ ነው፡፡በክብርት ፕሬዝዳንት ሳኅለወርቅ ዘውዴ በቅርቡ ይፋ የሆነው ሦስተኛው ዙር የ8100 A የተንቀሳቃሽ ስልክ የጽሑፍ መልዕክት ከገቢ ማሰባሰቢያ ዘዴዎች አንዱ ነው፡፡ በዚህም እስከ 20 ሚሊዮን ብር ለመሰብሰብ ታቅዷል፡፡ ከዚህ በፊት ተዘርግተው በነበሩት የ8100 A የተንቀሳቃሽ ስልክ የጽሑፍ መልዕክት የገንዘብ ማሰባሰቢያ መርሀ ግብሮች 130 ሚሊዮን ብር ተሰብስቦ ገቢ መደረጉም ታውቋል፡፡